Neuv Sermon Subalpin/Gesù e le masnà
Artorn

Gesù e le masnà 

A-i é chi 'a-j massa ancora prima 'd nasse; a-i é chi a-j dësfruta an vàire manere; a-i é fin-a 'd "monsù" ch'as n'abuso, ma dij cit Nosgnor Gesù Crist a n'avìa soen e a na fasìa n'esempi për nojàutri. Ancheui i vedoma lòn ch'an dis, an col propòsit, ël vangel ëd March al capìtol 10 dal vers 13.

"Quaidun a l'ha presentà a Gesù ‘d pcite masnà përchè a-j benedissèissa, ma ij sò dissépoj a crijavo a coj ch'a-j presentavo a chiel. Quand ch'a l'ha vist lòn, Gesù a l'é restane indignà e a l'ha dije: 'Lassé che le masnà a ven-o da mi, antërdijlo nen, përchè 'l Regn ëd Nosgnor a l'é për coj ch'a son tanme lor. An vrità iv diso che chionque a arseivrà pa ël Regn ëd Nosgnor parèj ëd na masnà, a-i intrerà nen'. Sichè, dòp d'avèje pijà an brass, a l'ha daje soa benedission amponendje le man" (March 10:13-16). 

Antlora, quand che Gesù a marciava ant la tèra d'Israel, ocupesse 'd religion a l'era na facenda, n'afé, da òm (pa nen da fomne e ancora men-o da masnà). A l'era parèj lòn ch'a l'é ancheuj ocupesse 'd polìtica o 'd filosofìa: ròbe che le masnà a l'han nen da fé. Lasseje ai sò gieugh, le masnà, ...e le fomne an cusin-a! Antlora a j'ero j'òm a 'ngagesse an debat ëd religion e 'd filosofìa e 'd sicur Gesù e ij sò dissèpoj a l'avìo da parlé a la gent dël Regn ëd Nosgnor, e dzurtut a 'ngagesse an d'euvre 'd varision e 'd liberassion, ch'a na son l'espression concreta. Cosa l'avìo-ne da fé le masnà con tut lolì? A j'ero mach d'ambarass a stesne lì dantorn, a dasìo dësturb con ij sò rabel e gieugh. A l'ero da slontaneje... Pura, com'i vedoma ant l'episodi dl'evangel d'ancheuj a j'era 'd gent che con insistensa, le masnà, a-j portava da Gesù përchè a-j benedissèissa. A l'avìo capì, ij pare e le mare 'd cole masnà, che Gesù a l'avrìa avù la pì bon-a influensa ans le masnà. Gesù, an efet, a 'nrajava nen d'àutr che amor, pas, saviëssa, fòrsa 'd vita e 'd varision, ch'a l'è lòn che le masnà a n'han da manca pì che tut, pròpi ant ël moment che le masnà, an ës mond, a son sogetà a csì tante influense negative e 'd corussion. Coj pare e cole mare a l'avìo capì lolì mej che j'istess dissépoj ëd Gesù! Vardé, antlora, coma a Gesù a-j vnisìa 'l fot che ij sò dissépoj, ij cit, a-j mandèisso vìa. A l'é parèj che lolì a dventa për Gesù n'ocasion për deje na lession ëd pèis, e a-j sò dissépoj chiel a dis che pròpi cole masnà che lor a vorìo mandeje via a son da arsèivje - e, pì 'd lòn ancora, a l'han da esse 'n model ëd coma che lor, sensa malissia e pregiudissi, a vardo a Gesù e a 'rsèivo 'l Regn ëd Nosgnor. Gesù, le masnà, a-j benedìss volenté e a 'rcomanda a tuti d'avèjne sèmper soen con passiensa e dzurtut con amor.

La manera che nojàutri ancheuj i l'oma 'd raportesse a le masnà për lòn ch'a riguarda "la religion" soens a-j farìa 'ncora ven-e 'l fot. Quajvòta ancheuj a càpita pròpi l'opòst da 'ntlora. A-i é tanti ch'a penso che Gesù a riguarda "mach" le masnà, ij cit, ij fiolin. A-i é 'd gent, ancheuj, ch'a pensa che ìl vangel e Gesù midem a l'é mach "na bela fàula" che 'd sicur a l'ha gnun anteresse për j'adult! A-i é 'd pare e 'd mare ch'a pòrto ij cit "an gesia" magara mach për la dotrin-a (ël catechìsim) o (per le gèsie evangéliche), për la Scòla dla Duminica e për i servissi për le famije, e lor, ij pare e le mare, a-j lasso lì e as na van, mach për passé pì tard a pijessje, coma se lolì, ai pare e a le mare, a-j riguardèissa nen, lor che "a l'han bin d'àutr da fé"! A l'han l'ideja che "le ròbe dla gèsia" a riguardo mach ij cit, coma ch'a j'era 'n temp che j'òm a pensavo che la gesia a riguardèissa mach le fomne! Bela scusa, cola lì, ëd sicur a l'é nen parèj!

D'àutra banda, com a càpita andova che la secolarissassion a l'é amponusse, a-i é l'idèja che le masnà a l'abio da esse tnù a la larga da "l'influensa dla religion", coma s'a fussa quajcòsa 'd negativ, e magara con la scusa che "a venta nen influensé" le masnà con ëd chërdense religiose, e che lor, le masnà, a pijeran pì tard, la decision, s'a veulo, "an tuta libertà" se interessesse o nò "ëd religion". Për lòn, a le masnà, gnente batèsim e gnente catechèsim, e men che meno porteje an gesìa la duminica! A l'é che coj pare e cole mare, tant ch'a son influensà dal laicism, a përmeto ch'a sio mach j'ideòlogh dël laicism a influensé ij sò fieuj e soe fije e che "la religion" a sia nen degna dël "progress", che "la religion" a sia mach n'ardità " primitiva" dël passà.

La comunità cristian-a, ch'a l'é fàita 'd coj ch'a chërdo e a vivo lòn ch'a mostrava Gesù e ch'a l'é nunsià da la Bibia, a dà tant ëd valor a le masnà, a-j veul tant bin, ch'a-j veul deje "ël mej", e "ël mej" as treuva an Gesù! A l'é për lòn che ij pare e le mare cristian a san ch'a l'é dla màssima importansa lassé che Gesù a-j benediss, ij fieuj e le fije 'd lor, e ch'a-j mostra la vìa dël bin e dla vita, ch'a l'é mach cola che Gesù a dëspensa. La comunità cristian-a e ij pare e le mare ch'a na fan part, a san vàire ch'a l'é 'mportant che soe masnà 'd lor a 'mprendo Gesù e soa Paròla, e lolì a l'ha da esse 'l pì tòst possibil. Sò but a l'é nen mach la preservassion e l'avnì dla comunità cristian-a, la preservassion e lë spantiament dël messagi e dij valor cristian, ma përchè a l'han la përsuasion che mach Gesù, mach l'educassion cristian-a a peul formé d'òm e 'd fomne ch'a sio realisà, compì, ant lòn ch'a pì conta 'nt la vita, d'òm e 'd fomne ch'a sio "an armonìa" con Dé e con sò volèj. Le masnà, an efet, a l'han pì fàcil a 'rsèive, a son pì disponibil e dovert, e nojàutri i l'oma da guerneje dai valor fàuss ëd ës mond e, soens, da nòst esempi cativ. I l'oma da lassé che le masnà a seurbisso tut lòn che Gesù a l'é e a rapresenta. A-i é gnun at d'amor ch'a sìa pì grand che porté le masnà da Gesù, përchè a-j benedìssa. Coj ch'a l'avìo portaje a Gesù, le masnà, an col temp là, a l'avìo capila. L'istrussion religiosa a l'era bin anreisà antëcà 'nt la famija 'd lor e lolì a l'ha ancora da esse ancheuj, ch'a-j piasa o nò ai "laicista"!

PREGHIERA

It rigrassioma, Nosgnor, për tuti coj ch'a l'han compagnane a Gesù fin-a da cit e ch'a l'han seguità a dene 'n bon esempi ans lòn ch'a veul dì esse 'd cristian. Lolì a l'ha favorì nòstra conversion a la fede cristian-a. It pregoma ch'it daghe 'dcò a nojàutri, l'istess apresiament anvers le masnà, e dane la përsuasion fòrta ch'a l'é bin important ëd porteje al Crist con nòstra paròla e esempi, përchè lor a chërso coma d'òm e 'd fomne compì e benedì da ti. Amen.

Neuv sermon subalpin
Pàul Castlin-a